A BIZOTTSÁG 2006/30/EK IRÁNYELVE
(2006. március 13.)
a 86/362/EGK, a 86/363/EGK és a 90/642/EGK tanácsi irányelvek mellékleteinek a benomil-csoport és a karbofurán megengedett legmagasabb határértékei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található megengedett növényvédőszer-maradék határértékek meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az állati eredetű élelmiszerekben, illetve azok felületén található megengedett növényvédőszer-maradék határértékek meghatározásáról szóló, 1986. július 24-i 86/363/EGK tanácsi irányelvre (2) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található megengedett növényvédőszer-maradék határértékek meghatározásáról szóló, 1990. november 27-i 90/642/EGK tanácsi irányelvre (3) és különösen annak 7. cikkére,
mivel:
(1)
Gabonafélék és növényi eredetű termékek esetén, a gyümölcsöket és a zöldségeket is beleértve, a megengedett növényvédőszer-maradék határértékek a hatékony növényvédelemhez szükséges növényvédő szerek legkisebb mennyiségének olyan módon történő alkalmazását tükrözik, hogy a megengedett növényvédőszer-maradék gyakorlati szempontból a lehető legalacsonyabb és toxikológiailag még elfogadható legyen, különös tekintettel a környezet védelmére és a fogyasztók becsült étrendi bevitelének mértékére. Az állati eredetű élelmiszerekre vonatkozóan a megengedett növényvédőszer-maradék határértékek az állatok fogyasztását tükrözik a növényvédő szerrel kezelt gabonafélék és növényi eredetű termékek vonatkozásában, valamint megfelelő esetben figyelembe veszik az állatgyógyászati készítmények használatának közvetlen következményeit. A Közösségben érvényes legmagasabb megengedett növényvédőszer-maradék határérték (MRL) az ilyen növényvédőszer-maradék azon felső határértékét jelenti, amely a helyes mezőgazdasági gyakorlat betartása mellett előfordulhat az áruban.
(2)
A növényvédőszer-maradékokra vonatkozó legnagyobb megengedett növényvédőszer-maradék határértékeket folyamatosan felül kell vizsgálni és azok módosíthatók az újabb információk és adatok figyelembevétele érdekében. Az MRL-ek az analitikailag meghatározható legkisebb értéken kerülnek rögzítésre abban az esetben, ha a növényvédő szerek engedélyezett felhasználása nem eredményezi a növényvédőszer-maradék meghatározható mértékét az élelmiszer-ipari termékben vagy annak felszínén, illetve ha azok használata nem engedélyezett, vagy ha a tagállamok által engedélyezett felhasználást nem támasztják alá a szükséges adatok, vagy ha a harmadik országokban történő, a Közösség piacán forgalomba hozható élelmiszerekben vagy azok felületén növényvédőszer-maradékot eredményező használatot nem támasztják alá a szükséges adatok.
(3)
Több tagállam tájékoztatta a Bizottságot azon szándékáról, hogy a 90/642/EGK irányelv 8. cikkével összhangban felülvizsgálja a nemzeti megengedett növényvédőszer-maradék határértékeket a fogyasztói bevitellel kapcsolatos aggályok miatt. A Bizottsághoz javaslatot nyújtottak be a közösségi MRL-ek felülvizsgálatára vonatkozóan.
(4)
Megtörtént a fogyasztók ezen irányelvben említett növényvédőszer-maradékok élelmiszer-ipari termékekben való előfordulásából eredő, élethosszig tartó, illetve rövid távú terhelésének újbóli felmérése és értékelése a közösségi eljárásokkal és gyakorlatokkal összhangban, figyelembe véve az Egészségügyi Világszervezet által közzétett iránymutatásokat (4). Ezek alapján indokolt olyan új MRL értékeket megállapítani, amelyek biztosítják, hogy ne fordulhasson elő a fogyasztók elfogadhatatlan terhelése.
(5)
Sor került a fogyasztók e növényvédőszer-maradékok élelmiszer-ipari termékekben való esetleges előfordulásából eredő akut terhelésének a közösségi eljárásokkal és gyakorlatokkal összhangban végzett felmérésére és értékelésére, figyelembe véve az Egészségügyi Világszervezet által közzétett iránymutatásokat. Megállapítást nyert, hogy a növényvédőszer-maradékoknak az új MRL értékeket meg nem haladó mértékű előfordulása nem vált ki akut toxikus hatást.
(6)
A Kereskedelmi Világszervezet útján a Közösség kereskedelmi partnereivel az új MRL értékekkel kapcsolatosan folytatott konzultációkat követően sor került az általuk ezen értékekre vonatkozóan tett észrevételek figyelembevételére.
(7)
A 86/362/EGK, a 86/363/EGK és a 90/642/EGK irányelvek mellékleteit ezért megfelelően módosítani kell.
(8)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 90/642/EGK irányelv I. melléklete a „2. Friss vagy nyers, fagyasztott, vagy szárított zöldségek, iii. Termésükért termesztett zöldségfélék, a) Burgonyafélék” kategóriában a „Padlizsán” és az „Egyéb” sorok között kiegészül az „Okra” sorral.
2. cikk
A 86/362/EGK irányelv II. mellékletének A. része ezen irányelv I. mellékletének megfelelően módosul.
3. cikk
A 86/363/EGK irányelv II. mellékletének B. része ezen irányelv II. mellékletének megfelelően módosul.
4. cikk
A 90/642/EGK irányelv II. mellékletének A. része ezen irányelv III. mellékletének megfelelően módosul.
5. cikk
(1) A tagállamok legkésőbb 2006. szeptember 14-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul közlik a Bizottsággal ezen rendelkezések szövegét, valamint egy megfelelési táblázatot azon rendelkezések és ezen irányelv között.
Ezeket a rendelkezéseket 2006. szeptember 15-től kell alkalmazni.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
6. cikk
Ez az irányelv az Európai Unió Hivatalos Lapjában való kihirdetése napját követő huszadik napon lép hatályba.
7. cikk
Ennek az irányelvnek a tagállamok a címzettjei.
Kelt Brüsszelben, 2006. március 13-án.